[]ส่วนที่ 1

ข้อมูลสรุป (Executive Summary)

-   บริษัท เวิร์คพอยท์ เอ็นเทอร์เทนเมนท์ จำกัด (มหาชน)(“บริษัทฯ”) เริ่มก่อตั้งเมื่อวันที่ 11
    กันยายน 2532 เพื่อดำเนินธุรกิจผลิตรายการโทรทัศน์และขายเวลาโฆษณา นับเป็นระยะเวลา
    16
    ปีที่บริษัทฯมีการสร้างสรรค์รายการโทรทัศน์ที่มีคุณภาพและให้ทั้งสาระและความบันเทิงแก่ผู้ชมโทรทัศน์จำนวนมากมายหลายรายการ
    ซึ่ง ณ ปัจจุบันบริษัทฯมีรายการโทรทัศน์ออกอากาศจำนวน 15 รายการ
    นำเสนอในหลากหลายรูปแบบ อาทิ ควิซโชว์ เกมโชว์ ซิทคอม ละคร วาไรตี้ รายการเด็ก
    และ รายการวัฒนธรรม ออกอากาศทางสถานีโทรทัศน์ช่อง 3 ช่อง 5 และช่อง 9 ได้แก่
    รายการเวทีทอง ,ชิงร้อยชิงล้าน, ระเบิดเถิดเทิง, ระเบิดเถิดเทิงวันนักขัตกฤษ์,
    เกมแก้จน, เกมจารชน, แฟนพันธ์แท้, เกมทศกัณฐ์, เกมทศกัณฐ์เด็ก,
    ละครโคกคูนตระกูลไข่, ชัยบดินทร์โชว์, คุณพระช่วย, ชิงช้าสวรรค์, กล่องดำ และ สู้เพื่อแม่

-   บริษัทฯมีนโยบายมุ่งเน้นการสร้างสรรค์รายการขึ้นเองเพื่อเป็นทรัพย์สินทางปัญญาของบริษัทฯ
    และ
    จากผลงานคุณภาพที่มีลักษณะเฉพาะตัวและมีความหลากหลายจำนวนมากมายที่บริษัทฯนำเสนอสู่สายตาประชาชนและได้รับความนิยมอย่างสูง
    ทำให้บริษัทฯได้รับการยอมรับว่าเป็นผู้ผลิตรายการโทรทัศน์ระดับแนวหน้าของประเทศไทย
    โดยเฉพาะอย่างยิ่งผลงานที่โดดเด่นในด้านรายการเกมโชว์และควิซโชว์
    ส่งผลให้บริษัทฯได้รับสมญานามว่า “คิง ออฟ เกมโชว์” รางวัลต่างๆที่บริษัทฯได้รับได้แก่
    รางวัลเมฆขลา, โทรทัศน์ทองคำ, รางวัลจากสำนักคณะกรรมการเยาวชนแห่งชาติ (สยช.)
    รวมทั้งโหวตจากสื่อมวลชนแขนงต่างๆ อาทิ รางวัลทอปอวอร์ด จากนิตยสารทีวีพูล,
    โหวตอวอร์ด จากรายการวิทยุ, STAR ENTERTAINMENT AWARDS จากสมาคมนักข่าวบันเทิง
    เป็นต้น ยิ่งกว่านั้นบริษัทฯได้สร้างชื่อเสียงให้กับประเทศไทยด้วยได้รับรางวัลระดับเอเซีย คือ
    เอเซี่ยน เทเลวิชั่น อวอร์ด ในปี 2542, ปี 2543, ปี 2544, ปี 2545 , ปี 2546 ,2547
    และล่าสุดในปี 2548 บริษัทฯยังได้รับรางวัล TOP Awards ประเภทเกมโชว์ยอดเยี่ยม
    จากรายการชิงร้อยชิงล้าน และ รางวัล Star Entertainment Award
    ของสมาคมนักข่าวบันเทิง จากรายการแฟนพันธ์แท้ และ รายการคุณพระช่วย

-   ในเดือนธันวาคม 2546 บริษัทฯได้มีการขยายธุรกิจไปยังธุรกิจสื่อสิ่งพิมพ์ด้วยการลงทุน 100%
    ในบริษัท เวิร์คพอยท์ พับลิชชิ่ง จำกัด
    เพื่อเสริมสร้างความแข็งแกร่งของกลุ่มบริษัทฯให้ครอบคลุมสื่อด้านต่างๆเพิ่มมากขึ้น
    เพื่อส่งเสริมผลงานด้านรายการโทรทัศน์
    และเป็นการสร้างรายได้โดยใช้ประโยชน์จากทรัพย์สินทางปัญญาของบริษัทฯจากรายการโทรทัศน์ชื่อ
    “เกมแก้จน” โดยการผลิตผลงานชิ้นแรกคือ นิตยสารรายเดือนชื่อ “แก้จน” และ ต่อมาในปี
    2547 ได้เริ่มขยายผลิตภัณฑ์ประเภทพ็อกเก็ตบุ๊ค (Pocket Book)
    ซึ่งแต่ละเล่มจะมีเนื้อหาที่หลากหลาย โดยมิได้จำกัดเพียงเรื่องใดเรื่องหนึ่ง
    รวมจำนวนพ็อกเก็ตบุ๊คที่วางจำหน่ายทั้งหมด 24 เล่ม

-   สำหรับในปี 2548 บริษัทฯได้เข้าไปถือหุ้นร้อยละ 60 ในบริษัทใหม่ 2 บริษัท คือ บริษัท
    คำพอดี จำกัด ซึ่งจะดำเนินธุรกิจผลิตรายการโทรทัศน์ และ บริษัท บ้านอิทธิฤทธิ์ จำกัด
    ดำเนินธุรกิจผลิตแอนนิเมชั่นสำหรับรายการโทรทัศน์ ภาพยนตร์ และโฆษณา
    ซึ่งการลงทุนในบริษัททั้งสองนี้เป็นการร่วมทุนกับบุคคลากรที่มีความสามารถและเป็นที่ยอมรับ
    ซึ่งบริษัทฯมีความมั่นใจว่าจะประสบความสำเร็จเป็นอย่างดีและจะช่วยขยายฐานรายได้และกำไรของบริษัทฯให้เพิ่มมากขึ้น

-   ผลจากการสร้างสรรค์รายการโทรทัศน์ใหม่และปรับปรุงรายการเดิมให้ได้รับความนิยมเพิ่มมากขึ้น
    ทำให้รายการของบริษัทฯได้รับความนิยมมาโดยตลอด บริษัทฯจึงมียอดขายรายการที่สม่ำเสมอ
    และมีรายได้และผลกำไรอย่างต่อเนื่อง โดยในปี 2547 บริษัทฯมีรายได้รวมมูลค่า 876.27
    ล้านบาท เพิ่มขึ้นจากปี 2546 ซึ่งมีรายได้รวม 634.06 ล้านบาท
    หรือคิดเป็นอัตราการเติบโตร้อยละ 38.20 และในปี 2547 มีกำไรสุทธิ 205.64 ล้านบาท
    คิดเป็นอัตราการเติบโตร้อยละ []89.20 จากปี 2546 ที่มีกำไรสุทธิ 108.69 ล้านบาท
    แสดงถึงศักยภาพของบริษัทฯที่เพิ่มสูงขึ้น และ ณ สิ้นปี 2547 บริษัทฯ มีสินทรัพย์รวม 967.03
    ล้านบาท และมีส่วนของผู้ถือหุ้น 848.12 ล้านบาท

-   บริษัทฯมีเป้าหมายที่จะเป็นผู้นำในธุรกิจผลิตรายการโทรทัศน์
    ด้านการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการโทรทัศน์ทุกกลุ่ม
    ซึ่งนอกเหนือจากการพัฒนารายการโทรทัศน์ที่ออกอากาศในปี 2547 จำนวน 13
    รายการให้อยู่ในความนิยมของผู้ชมรายการโดยตลอดแล้ว ในปี 2548
    บริษัทฯยังได้สร้างสรรค์รายการโทรทัศน์ใหม่ 2 รายการ คือ กล่องดำ และ สู้เพื่อแม่
    เพิ่มขึ้นอีกด้วย

-   ปัจจุบันบริษัทฯมีทุนจดทะเบียน 200 ล้านบาท แบ่งเป็นหุ้นสามัญจำนวน 200 ล้านหุ้น
    มูลค่าที่ตราไว้หุ้นละ 1 บาท และมีทุนเรียกชำระแล้ว 200 ล้านบาท